b'\n_START_ARTICLE_\n\xc4\x8cre\xc5\xa1njice pri Cerkljah\n_START_SECTION_\nOpis\n_START_PARAGRAPH_\nVas \xc4\x8cre\xc5\xa1njice se prvi\xc4\x8d omeni leta 1285. \xc4\x8cre\xc5\xa1njice so najve\xc4\x8dje naselje v krajevni skupnosti Cerklje ob Krki. Geografsko le\xc5\xbeijo na glavni cestni povezavi Cerklje - Kr\xc5\xa1ko. V sredi\xc5\xa1\xc4\x8du vasi najdemo kapelico "Srce jezusovo" zgrajeno leta 1925. Pred kapelico stoji centralni del vasi (Spodnja gmajna) z zelenico, cvetjem, tlakovanim prostorom s klopicami, igri\xc5\xa1\xc4\x8de za odbojko, smrekova senca, miza za piknik. Na Zgornji gmajni, ki pa je le dobrih 200m stran, pa najdemo igri\xc5\xa1\xc4\x8de za mali nogomet, ko\xc5\xa1arko, otro\xc5\xa1ko hi\xc5\xa1ico, gugalnice, tobogan, trampolin, mizo za piknik, klopi za oddih,... Za ureditev vasi \xc5\xbee od leta 2004 skrbi Turisti\xc4\x8dno, \xc5\xa1portno in kulturno dru\xc5\xa1tvo \xc4\x8cre\xc5\xa1njice. Na vstopu v vas so ob cesti postavljeni turisti\xc4\x8dni kozol\xc4\x8dki, ob praznikih pa je vas okra\xc5\xa1ena z zastavami. Ob Bo\xc5\xbei\xc4\x8du in Novem letu je vas okra\xc5\xa1ena z novoletnimi okraski, v kapelici pa so na ogled tudi jaslice. Na predve\xc4\x8der prvega maja se va\xc5\xa1\xc4\x8dani zberejo pri mosti\xc4\x8dku \xc4\x8dez potok Brnik, kjer poteka kresovanje. Prav tako se ob prvem maju pohodniki zberejo pri kapelici in se podajo na pot proti Planini, na vrhu Gorjancev. Vsakoletni va\xc5\xa1ki piknik poteka na Spodnji gmajni._NEWLINE_\xc4\x8cre\xc5\xa1njice so bile leta 2010, 2011, 2012, 2013 in 2014 v sklopu projekta \xc2\xbbMoja de\xc5\xbeela lepa in gostoljubna\xc2\xab, ki poteka pod okriljem Turisti\xc4\x8dne zveze Slovenije, imenovane pa za najlep\xc5\xa1o vas v ob\xc4\x8dini Bre\xc5\xbeice.'